72 kinders in busongeluk beseer | Netwerk24
Deur Meghan Lawrence 06 Augustus 2019 11:10
Minstens 72 kinders is beseer nadat 'n bus omgeslaan het. Foto: ER24
Twee kinders is in 'n kritieke toestand nadat die bus waarmee hulle skool toe vervoer is op 'n grondpad naby Underberg in KwaZulu-Natal omgeslaan het.
Daar was 72 kinders op die bus wat Dinsdagoggend naby die St. Apollinaris-hospitaal in Makholweni by Centocow omgeslaan het.
Die kinders is deur lede van die publiek na die St. Apollinaris-hospitaal geneem, luidens Robert McKenzie, woordvoerder van die KwaZulu-Natalse nooddiens.
Vandaar is die nooddienste ontbied.
Russel Meiring, ER24-woordvoerder, sê in 'n verklaring die kinders is ondersoek en twee van hulle was in 'n kritieke toestand. Hulle is gestabiliseer en een van die twee is per helikopter na 'n ander hospitaal geneem.
Die ander kinders is volgens Meiring gering beseer en dié wat verdere mediese sorg vereis, is per ambulans na ander hospitale geneem.